**Alanis Nadine Morissette** (fødd 1. juni 1974) er ein kanadisk-amerikansk songar og låtskrivar innan alternativ rock. Ho har hatt store hittar med singlane «You Oughta Know», «Ironic» og «Thank U». Albumet *Jagged Little Pill* frå 1995 var ein stor salssuksess med høge listeplasseringar og over 33 millionar eksemplar selde globalt.

Biografi
--------

### Unge år

Alanis Morissette voks opp saman med foreldra og ein tvillingbror i hovudstaden Ottawa i Ontario. Ho gav ut si fyrste plate som tenåring i 1991, *Alanis* som ho også brukte som artistnamn på denne tida. Dette dance-pop-albumet selde ganske bra i Kanada, og det vart laga tre singlar frå det. Året etter vann ho Juno-prisen, som tilsvarer Grammy-prisen i USA, i kategorien *Årets mest lovande kvinnelege vokalist*. Oppfylgjaralbumet *Now Is the Time* kom ut i Kanada i 1992, og var meir prega av balladar med djupare tekstar enn det førre. Diverre selde det dårleg.

### Gjennombrotet

Alanis Morissette budde framleis hjå foreldra i 1993, men bestemte seg for å flytta til Toronto for å satsa på musikkarrieren der. Her trefte ho musikkprodusenten Glen Ballard, og fekk signert ein platekontrakt med Maverick Records. I 1995 gav ho ut plata *Jagged Little Pill* som den fyrste ho lanserte internasjonalt. Singelen «You Oughta Know» fekk mykje fokus for den sterke teksten sin, og fekk snart speletid både på ein lokalradio i Los Angeles og på MTV. Heile seks singlar vart produsert frå *Jagged Little Pill*, inkludert hiten «Ironic». Dette albumet fekk formidale salstal i forhold til dei tidlegare platene hennar; i USA selde det 16 millionar eksemplar, og på verdsbasis over 33 millionar.
Ho vann heile seks Juno-prisar i 1996, og også fire Grammy-prisar.

Seint i 1996 reiste ho på ein verdsturné som varte i 18 månader, og i 1997 og 1998, vart det fleire musikkprisar på henne. Etter talrike samarbeidsprosjekt gav ho ut fjerdeplata, *Supposed Former Infatuation Junkie* i 1998. Albumet selde bra i byrjinga, men tekstane vart for spesielle for fansen, og det vart difor ikkje like populært som *Jagged Little Pill*. Den best kjende singelen frå plata vart «Thank U», som ho skreiv etter ein tur til India. I musikkvideoen opptredde Morissette naken, berre tildekt av det lange håret hennar. I 1999, etter eit samarbeid med musikaren Jonathan Elias, gav ho ut liveplata *Alanis Unplugged*, der ho spelar utan elektroniske hjelpemiddel. Sommaren det året reiste ho på turné saman med Tori Amos.

### 2000-talet

I 2003 gav Alanis Morissette ut *Under Rug Swept*, der ho var både låtskrivar og produsent for sine eigne songar for fyrste gong. Singelen «Hands Clean» kom frå dette albumet, og kom på topp i den kanadiske singellista. Ho vart tildelt ein Juno i kategorien beste produsent same året. Seinare i 2002 gav ho ut samlealbumet *Feast on Scraps* - «Restefest».

I april 2004 leidde Morissette utdelinga av Juno-prisen, kledd i ei morgonkåpe, som ho tok av for å syna fram ei kroppsfarga drakt under. Dette var meint som kritikk mot dei nye strenge reglane mot å visa hud på fjernsyn i USA, grunna hendinga med Janet Jackson og Justin Timberlake under Super Bowl tidlegare det året. I mai gav Morissette ut si sjette plate, med tittelen *So-Called Chaos*, som fekk moderate salstal. Året etter gav ho ut ei akustisk nyinnspeling av *Jagged Little Pill* i samarbeid med kaffibarkjeden Starbucks. I 2005 gav ho også ut ei ny samleplate. I 2008 gav ho ut sitt sjuande album, *Flavors of Entanglement*, og forlét etter dette Maverick Records.

### Ymse

Ho har elles hatt mindre oppdrag som skodespelar i film og fjernsyn (fleire gonger i rolla som Gud), og ho er veganar. I 2010 vart ho gift med rapparen Mario Treadway, dei har eit barn saman og er busett i Los Angeles.

Studioalbum
-----------

* *Alanis* (1991)
* *Now Is the Time* (1992)
* *Jagged Little Pill* (1995)
* *Supposed Former Infatuation Junkie* (1998)
* *Under Rug Swept* (2002)
* *So-Called Chaos* (2004)
* *Flavors of Entanglement* (2008)

Kjelder
-------

1. ↑  «Alanis Morissette becomes U.S. citizen: Canadian-born singer to maintain dual citizenship». Associated Press. February 17, 2005. Henta July 3, 2012.
2. ↑  «Alanis Morissette: You ask the questions». London: The Independent. April 21, 2005. Henta April 23, 2010.
3. ↑  «Alanis Ties For Highest-Selling Debut Ever». *Rolling Stone*. Jann Wenner. August 5, 1998. Henta June 12, 2011. «Morissette's 1995 bow is now tied with Boston's self-titled 1976 album as the best-selling debut of all time»
4. ↑  Caulfield, Keith. «Ask Billboard: Missy Elliott, Hot 100 And The Best Selling Album Of All Time». *Billboard*. Prometheus Global Media. Henta June 9, 2011. «We're including Morissette's "Jagged," as it was her U.S. major label debut»

---

* *Denne artikkelen byggjer på «Alanis Morissette» frå Wikipedia på engelsk, den 7. februar 2012.*


|  |  |
| --- | --- |
| Autoritetsdata | 
* WorldCat
* BIBSYS
* Store norske leksikon
* VIAF
* GND
* LCCN
* ISNI
* BNF
* BNF (data)
* SUDOC

 |